På sit årlige repræsentantskabsmøde har Hjallerup Marked netop præsenteret regnskabet for dette års markedsdage, og det viser et overskud på 3,6 millioner kroner. Som tak for de mange frivilliges store indsatser i forbindelse med afviklingen af markedet sender Hjallerup Marked 1,5 millioner kroner af overskuddet tilbage i kassen i den såkaldte Markedsforening, hvor byens foreninger kan søge tilskud. - Hjallerup Marked er skabt af frivillige, og i år var 350 nye frivillige med til at sikre et rigtig flot resultat, der vil vende tilbage til byens foreningsliv, siger formand Keld Nielsen. I årets regnskab ligger også den næsthøjeste omsætning nogensinde, hvilket blandt andet skal tilskrives en ekstra markedsdag, fordi Hjallerup Marked i 2017-udgaven faldt i forbindelse med Pinse. - Markedsudvalget er allerede i fuld gang med planlægningen af næste års marked, hvor vi er tilbage på de normale tre dage, og så lurer et 275-års jubilæum i 2019, siger Keld Nielsen.

Opsummering:
2017-udgaven af Hjallerup Marked varede ekstra længe, og det gav ekstra godt på bundlinjen.